《画凤为成都贰守苍梧吴献臣题》
明代·张吉

求珠适合浦，采玉趋于阗。岳渎气所钟，精华无比肩。

我昨求骏马，浪游雁荡堧。千金散已尽，鼓枻旋旧川。

举错迷向往，休誇心力坚。迩来握郡符，容与苍梧颠。

陈芳固仍在，菶菶萋萋然。对之忆威凤，三年废飧眠。

九苞忽在眼，嗟尔亲远传。尔饥念竹实，尔渴思醴泉。

何当衔瑞图，飞坠玉楼前。灵龟不出椟，已卜道平平。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。